Frederikshavn Kommune har afsat to millioner kroner, der skal bruges til at lære kommunens vuggestue- og børnehavebørn om moderne teknologi.

De yngste borgere i Frederikshavn kommune skal allerede i vuggestue- og børnehaveårene lære at bruge teknologi, og til det formål har Frederikshavn Kommune afsat knap to millioner kroner til digitalisering i kommunens dagsinstitutioner. Fremtidens borgere skal kunne begå sig online på højt niveau, være mere end almindeligt dygtige til at bruge digitale kommunikationsværktøjer og endda forstå programmering på et basalt niveau. Det mener Vibeke Post Madsen, centerchef for Børn og Skole i Frederikshavn Kommune. - Teknologi fylder allerede meget i vores hverdag. Og når vores mindste borgere når folkeskolealderen, har det uden tvivl udviklet sig yderligere. For slet ikke at tale om det behov for teknologisk forståelse de kan forventes at skulle have, når de en dag træder ind på arbejdsmarkedet. Den fremtid har vi som kommune pligt til at ruste dem til, siger Vibeke Post Madsen. Digital optimering på flere fronter Frederikshavn Kommune vil bruge pengene på at købe digitalt udstyr så som projektorer, digitale mikroskoper og integrerede lydanlæg til institutionerne. Der skal også bruges penge på undervisningskufferter med iPads, smartphones, kodningsrobotter og andet udstyr til digital læring. Men teknologien er ikke noget i sig selv, mener centerchef for Børn og Skole, Vibeke Post Madsen. - Det er ikke udstyret, der er det vigtige. Det væsentlige er, at teknologien understøtter børnenes udvikling og dannelse. Det digitale udstyr skal eksempelvis bruge til at at skabe lyden fra en jungle, samtidig med at man ser på junglens dyr på væggene og prøver at efterligne deres bevægelser, hvor vi aktiverer deres sanser, og bevægelsen er i centrum, siger Vibeke Post Madsen. Frederikshavn Kommune har også planer om at indføre robotter, der skal lære børnene at tænke fremad, eksempelvis på en måtte med bogstaver, hvor det handler om at komme hen til et begyndelsesbogstav eller lave en bane ud fra træning af bogstaver.